
Bevezetés

Tagozatunk fontos feladatának tekinti tervezőink részére nyújtott naprakész tájékoztatást. Mivel a területünkön az elmúlt időszakban a Digitális Nemzeti Fejlesztési Program keretében törvényeket és rendeleteket módosítottak, amelyek lényegesen befolyásolják az elektronikus hírközlési létesítmények engedélyezési eljárását és folyamatát szükségessé vált az ide vonatkozó tájékoztatónk átdolgozása és egységes formában történő szerkesztése. A jogszabály módosítások következtében egyszerűsödött a tulajdonosi hozzájárulások megszerzése, elsődlegesen az állami tulajdonú ingatlanok esetében, kibővült az elektronikus hírközlési létesítmények idegen infrastruktúrán történő elhelyezésnek lehetősége. Továbbá változott az engedély nélkül és bejelentés alapján végezhető építési munkák köre. Fontos megemlíteni, hogy a kiemelt beruházások engedélyezési eljárása 30 napra változott.

Az engedélyezési eljárást a 2015. június 16-án életbe lépett módosított 14/2013. (IX. 25.)  NMMH rendelet alapján ismertetjük.
Az elektronikus hírközlési létesítmények hatósági engedélyezése

Az elektronikus hírközlési építmények engedélyezésének és bejelentéssel történő megvalósításának feltételeit az elektronikus hírközlési építmények elhelyezéséről és az elektronikus hírközlési építményekkel kapcsolatos hatósági eljárásokról szóló 14/2013. (IX. 25.) NMHH rendelet (a továbbiakban: Rendelet) írja elő. A Rendelet hatálya kiterjed az elektronikus hírközlésről szóló 2003. évi C. törvény (a továbbiakban: Eht.) 188. § 12. pontjában meghatározott elektronikus hírközlési építmények, mint sajátos építmények létesítésére, fennmaradására és bontására. 
Az elektronikus hírközlési építmények engedélyezését az antennák, antennatartó szerkezetek, valamint az azokhoz tartozó műtárgyak tekintetében is, a Nemzeti Média- és Hírközlési Hatóság Hivatala (a továbbiakban: Hatóság) végzi. 
A hatósági engedélyek fajtái: 
· elvi építési engedély, 

· építési engedély, 

· használatbavételi engedély, 

· fennmaradási engedély, 

· bontási engedély. 

A hatósági bejelentések fajtái:
· építési tevékenység bejelentése 

· bontási tevékenység bejelentése 

· rendeltetés megváltozásának bejelentése 

Közös szabályok

Az engedélyezési eljárás kérelemre indul. A kérelmet –ideértve a fent említett bejelentést is- az építtető, vagy (az építtető meghatalmazása alapján) a kérelmező (az építtető törvényes képviselője, vagy meghatalmazottja) terjesztheti elő az erre a célra rendszeresített, aktualizált adatlapon, mely letölthető a Hatóság honlapjáról (www.nmhh.hu). A kérelem benyújtása előtt ezért célszerű ellenőrizni, hogy a használni kívánt adatlap megegyezik-e a honlapon található változattal. .
Az eljárásról az ismert ellenérdekű illetve az érintett ügyfeleket a kérelem beérkezésétől számított 8 napon belül értesíti a Hatóság, aki az eljárás során azt vizsgálja, hogy a kérelemben és a mellékletekben foglaltak megfelelnek-e a jogszabályokban, szabványokban előírt tartami, szakmai és műszaki követelményeknek, majd dönt az előterjesztett kérelem tárgyában. 
Az engedély iránti kérelem, illetve bejelentés a mellékletekkel együtt benyújtható papír alapon postai úton vagy a Hatóság ügyfélszolgálatainál személyesen, illetve elektronikus úton is. Az eljárásokért a Hatóság részére külön jogszabályban
 meghatározott igazgatási szolgáltatási díjat kell a kérelem benyújtása előtt fizetni. Az eljárás költségét a kérelemre induló eljárásban az ügyfélnek a hatóság részére előre meg kell fizetni. A díj megfizetéséről szóló igazolást a kérelemhez mellékelni kell.

Az érintett ingatlanok tulajdoni lapjait a Hatóság a TAKARNET rendszeren keresztül szerzi be e-hiteles tulajdoni lap formájában. Ennek díját az építtetőnek kell megelőlegeznie és a Hatóság letéti számlájára befizetnie.
Amennyiben az ügyfél az erre irányuló felhívás ellenére sem teljesíti díj, illetve szakhatóságok esetén illetékfizetési kötelezettségét, a hatóság az eljárást megszünteti.
A Hatóság azt nem vizsgálja, hogy a kérelem tárgyát képező építmény építési engedély nélkül csak bejelentéssel is létrehozható-e.

Az ügyintézési határidő

Az ügyintézési határidőt az Eht. 31.§ (1) bekezdése szabja meg. Ez alapján az ügyintézési határidő 45 nap, melyet az eljáró hatóság vezetője indokolt esetben, egy alkalommal, legfeljebb 30 nappal meghosszabbíthat. Kiemelt beruházás esetében pedig az ügyintézési határidő 30 nap. Ha a Hatóság ezt a határidőt az ügyfélnek és az eljárás egyéb résztvevőjének fel nem róható okból túllépi, közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) 33/A § alapján köteles az ügyfél által az eljárás lefolytatásáért megfizetett illetéknek vagy díjnak megfelelő összeget, ha pedig az ügyintézési időtartama az irányadó ügyintézési határidő kétszeresét is meghaladja, az ügyfél által megfizetett illetéknek vagy díjnak megfelelő összeg kétszeresét kell az ügyfél részére visszafizetni.
Fontos megjegyezni, hogy a fent említett ügyintézési határidőbe nem számít bele pl. a szakhatóság eljárásának-, a hiánypótlásnak-, az eljárás felfüggesztésének időtartama, a döntés postára adásának napjától annak kézbesítéséig terjedő időtartam valamint a hirdetményi úton történő közlés időtartama sem. Ezek talán a leggyakrabban előforduló esetek, azonban a felsorolás itt nem teljes, a Ket. 33. § (3) bekezdése tartalmazza teljes körűen, hogy mely esetek nem számítanak bele az ügyintézési határidőbe.

Az eljárási díj mértéke és megfizetésének módja


Az engedélyezési eljárásokért és a bejelentésekért fizetendő díjak mértékét és azok megfizetésének módját a Nemzeti Média- és Hírközlési Hatóság egyes eljárásainak igazgatási szolgáltatási díjairól és a díjfizetés módjáról szóló 5/2011. (X. 6.) NMHH rendelet (Díjrendelet) határozza meg.
Az eljárásokra vonatkozó egyedi szabályok

A következő oldalakon az egyes engedélyezési eljárások és az engedélyhez nem kötött építési tevékenységek kerülnek ismertetésre.
Elvi építési engedély 


Az elvi építési engedély iránti kérelem benyújtása már csak lehetőség a korábbi szabályozás
 által előírt néhány speciális esethez köthető kötelező jelleg megszűnt. Az építtető saját döntése alapján – az építési engedély iránti kérelem benyújtása előtt – elvi építési engedélyt kérhet a Hatóság honlapján közzétett adatlapon, hogy egyes környezetvédelmi vagy műemlékvédelmi kérdések már a tervezés előkészítése során tisztázhatók legyenek, vagy valamely pályázaton való részvétel ne ütközzön akadályba. Az építtető illetve a tervező eldöntheti, hogy él-e ezzel a lehetőséggel vagy adott esetben megkockáztatja, hogy a szakhatóság az építési engedélyezési eljárásban megtagadja a hozzájárulást. Az elvi engedélyezést tekinthetjük úgy mint egy „előzetes” eljárást mely során még nincs szükség az építési jogosultság igazolására (tulajdonosi hozzájárulások beszerzése). Az elvi építési engedély csak az elektronikus hírközlési építmény tervdokumentációjának elkészítéséhez szükséges tevékenység végzésére jogosít és egy évig hatályos 
Építési engedély


Az elektronikus hírközlési építmény megépítéséhez (kivitelezés) építési engedélyt kell kérni. A kérelmet a Hatóság honlapján közzétett adatlapon, az előírt mellékletekkel együtt kell benyújtani. Az engedélykérelemhez a szakhatóságok előzetes állásfoglalása csatolható, azonban a Hatóság ezeket akkor tudja elfogadni, ha a szakhatóság a rá vonatkozó jogszabály alapján előzetes szakhatósági állásfoglalás kiadására jogosult, vagy ha a szakhatóság úgy nyilatkozik, hogy az adott ügyben nem érintett.
Az építési engedély a jogerőre emelkedésének napjától számított három évig hatályos, ezen időtartamon belül az építési munkálatokat el kell végezni. Az engedély hatályát a Hatóság egy esetben – az építtető indokolt kérelmére – egy évvel meghosszabbíthatja. 
Az építtető jogutódja (átruházás esetén új jogosultja) a hatályos építési engedélyt felhasználhatja, azonban a jogutódlást a Hatósághoz be kell jelenteni. A bejelentést megelőzően folytatott építési tevékenység esetén a hatóság bírságot szab ki.
Amennyiben a Hatóság az általa vezetett nyilvántartás alapján megállapítja, hogy az építtető a jogerős építési engedély hatályának fennállása alatt az építési munka megkezdését nem jelentette be és használatbavételi engedély iránti kérelmet sem nyújtott be, – a lejárat előtt 90 nappal – értesíti az építtetőt az engedély hatályának lejárati idejéről és tájékoztatja az engedély meghosszabbításának lehetőségéről. Ha helyszíni ellenőrzés eredményeként a Hatóság megállapítja, hogy az építési engedély hatálya jogszerűen nem hosszabbítható meg és a már megkezdett kivitelezéssel létrejött építményre használatbavételi engedély nem adható, az építmény továbbépítéséhez határidő tűzésével új építési engedély iránti kérelem benyújtására hívja fel az építtetőt. 
Eltérés az építési engedélytől
A legalaposabban végzett tervezés mellett is előfordulhat, hogy a kivitelezés során olyan előre nem látható körülmények merülnek fel, amelyek miatt az eredeti tervektől – és ezáltal a jogerős építési engedélyben foglaltaktól- el kell térni. A fentebb említett KHVM rendelet lehetővé tette, hogy a kisebb, építési engedélyhez nem kötött eltérések, kikötések nélküli jóváhagyása esetén a Hatóság azt egy feljegyzéssel vagy az építési naplóba történő bejegyzéssel tudomásul vegye. Ez a lehetőség a Rendelet hatálybalépésével megszűnt. A Rendelet tartalmaz szabályt arra nézve, hogy mely esetben kell a Hatóság előzetes engedélye az eltéréshez és mely esetben nincs szükség arra.
Általánosságban elmondható, hogy a jogerős és végrehajtható építési engedélyben foglaltaktól, valamint az építési engedély mellékletét képező tervdokumentációtól csak a Hatóság előzetes engedélyével - módosított építési engedéllyel - lehet eltérni. Ebben az esetben is kérelmet kell előterjeszteni a Hatósághoz, mégpedig a már említett-honlapon közzétett- kérelem-adatlapon. A kérelemhez mellékelni kell a fedvény tervet és a műszaki leírást is ha az eltérés érinti az érintett ingatlan, építmény tulajdonosainak, kezelőinek a hozzájárulásában meghatározott feltételeket vagy a közreműködők építményeinek keresztezésére készített dokumentáció tartalmát, az építtetőnek kötelessége az eltérésben érintett ingatlanok, építmények tulajdonosainak, kezelőinek, a közreműködőknek az ismételt hozzájáruló nyilatkozatát beszereznie. A kérelemhez ezeket a nyilatkozatokat is mellékelni kell 

Ennek figyelmen kívül hagyása súlyos következményekkel jár mivel abban az esetben, ha az építtető előzetes engedély nélkül tér el a jogerős és végrehajtható építési engedélyben foglaltaktól valamint az építési engedély mellékletét képező tervdokumentációtól, nem csak az eltéréssel érintett építményrészre, hanem az egész építményre kell fennmaradási engedélyt kérni. 
A benyújtott kérelem alapján - ha az eltérés érinti a szakhatóságok előírásait, az érintett szakhatóságok hozzájárulásával – a Hatóság módosítja az építési engedélyt.

Bizonyos esetben az eltéréshez nincs szükség előzetes engedélyre, mégpedig - részben az előzőekben leírtakból következően- akkor, ha az eltérés nem érinti az érintett ingatlan, építmény tulajdonosainak, kezelőinek a hozzájárulásában meghatározott feltételeket vagy a közreműködők építményeinek keresztezésére készített dokumentáció tartalmát, továbbá a szakhatóságok előírásait és új közreműködők, új ingatlanok bevonásával nem jár.

Azonban legkésőbb a használatbavételi engedély iránti kérelem benyújtásáig a megvalósult állapotról készített tervlapokat, a módosításról készített műszaki leírást és a tervezői nyilatkozatot csatolni kell az eredeti építési engedélyhez és a záradékkal ellátott tervdokumentációhoz.
Használatbavételi engedély 


A használatbavételi engedélyt az építési engedéllyel rendelkező építményre az építési munka építési naplóban rögzített befejezését követő 30 napon belül kell megkérnie az építtetőnek a Hatóság honlapján található adatlapon. A kérelemhez ebben az esetben is mellékelni kell az előírt dokumentumokat. Használatbavételi engedély nélkül az építmény jogszerűen nem használható, azon elektronikus hírközlési szolgáltatás nem nyújtható. A használatbavételi engedély megkérése előtt 2013. november 1-jétől az építmény üzemeltetőjének az adott építmény közérdekű adatait továbbítania kell az e-közmű nyilvántartást vezető szerv felé. 
Használatbavételi engedély akkor adható, ha az építmény a rendeltetésszerű és biztonságos használat követelményeinek, az építési engedélynek és a hozzá tartozó engedélyezési záradékkal ellátott tervdokumentációnak megfelel és eltérés esetén az építtető a Rendeletben foglaltakat betartotta. Az eljárás során a Hatóság szükség szerint helyszíni szemlét tart.

Használatbavételi engedély hiányában az építmény jogszerűen nem használható, azon elektronikus hírközlési szolgáltatás nem nyújtható. 
Amennyiben mégis szolgáltatás folyik az adott hírközlési építményen, a szolgáltató és a hálózat tulajdonos ellen építésfelügyeleti és felügyeleti eljárás indul.
Érdemes kiemelni, hogy az építési engedély alapján megépített alépítményre vezeték behúzása nélkül is adható használatbavételi engedély, valamint a több építési szakaszban, az egyes szakaszokra külön-külön kiadott építési engedélyek alapján megépített elektronikus hírközlési építményre együttesen is kérhető használatbavételi engedély.
Fennmaradási engedély 


Ha az engedélyhez vagy bejelentéshez kötött elektronikus hírközlési építményt engedély vagy bejelentés nélkül, illetve attól eltérő módon (szabálytalanul) létesítették, az építtető fennmaradási engedélyt kérhet az építményre. Amennyiben a hatóság azt állapítja meg, hogy az elektronikus hírközlési építmény szabálytalanul épült, határidő tűzésével felhívja az építtetőt a fennmaradási engedély iránti kérelem benyújtására. Fennmaradási engedély iránti kérelem benyújtására hívja fel az építtetőt a Hatóság abban az esetben is, ha korábban a használatbavételi engedélyezési eljárás során a használatbavételi engedély megadását megtagadta.
Ismételten kiemeljük, hogy abban az esetben, ha az építtető előzetes engedély nélkül eltér a jogerős és végrehajtható építési engedélyben foglaltaktól valamint az építési engedély mellékletét képező tervdokumentációtól, nem csak az eltéréssel érintett építményrészre, hanem az egész építményre vonatkozóan kell fennmaradási engedélyt kérni.

A fennmaradási engedély iránti kérelemnek és dokumentációnak tartalmi szempontból meg kell felelnie mind az építési, mind a használatbavételi engedélyre vonatkozó előírásoknak.
A fennmaradási engedély abban az esetben adható meg, ha az építmény megfelel a Rendeletnek, egyéb jogszabályoknak, valamint a hatósági és szakhatósági előírásoknak. Amennyiben az építmény ezeknek nem felel meg és átalakításra szorul, akkor az átalakítások elvégzésére határozott időre szóló fennmaradási engedély adható - melyben a Hatóság kötelezi az építtetőt az átalakítás elvégzésére - feltéve, hogy az átalakítás után az építmény egyéb jogszabályoknak, szabványoknak valamint a hatósági, szakhatósági, és műszaki előírásoknak megfelelővé válik.

Ellenkező esetben a Hatóság a fennmaradási engedély megadását megtagadja és ezzel egyidejűleg a bontási engedély iránti kérelem benyújtására hívja fel az építtetőt, ezt követően már csupán az építmény elbontására van lehetősége az építtetőnek.
A kérelem előterjesztésére irányuló felhívás eredménytelensége esetén a Hatóság hivatalból indított építésügyi hatósági felügyeleti eljárás keretében kötelezi az építtetőt a bontás elvégzésre.

Az építmény fennmaradását engedélyező határozatában a Hatóság egyidejűleg bírság kiszabásáról is rendelkezik.

Fennmaradási engedély hiányában az építmény jogszerűen nem használható, azon elektronikus hírközlési szolgáltatás nem nyújtható. 
Az építmény üzemeltetőjének 2013. november 1. napjától a fennmaradási engedély megkérése előtt az adott építményre vonatkozó közérdekű adatokat - jelen esetben a digitális geodéziai bemérést - továbbítania kell az e-közmű nyilvántartást vezető szerv felé. 
Bontási engedély 


Ez az eljárás is kérelemre induló hatósági eljárás. Fontos kiemelni azonban, hogy a bejelentéssel létesült építmények esetében azok bontása is csupán bejelentéshez kötött., Minden más esetben bontási engedély iránti kérelmet kell benyújtani, így tehát az építtető vagy tulajdonos a jogerős használatbavételi engedéllyel vagy fennmaradási engedéllyel rendelkező építmény bontása iránti kérelmet a munka tervezett megkezdése előtt legalább harminc nappal köteles a Hatóságnak benyújtani a Hatóság honlapján közzétett kérelem-adatlapon. A kérelemhez mellékelni kell a bontási műszaki dokumentációját (bontási terv), valamint az érintett közművek nyilatkozatát és a bontási jogosultság igazolását.

A Hatóság 2013. november 1. napjától a kérelem tárgyáról határozatban dönt, a feltételek teljesülése esetén a bontást engedélyezi, mely engedély egy évig hatályos. Az engedély hatálya alatt a bontási munkálatokat be is kell fejezni.

A Hatóság a hivatalból indított építésügyi hatósági felügyeleti eljárás eredményeként –az építmény bontásra kötelezheti az építtetőt
, amennyiben megállapítja, hogy:
a) a korszerűsítéssel egyidejűleg az építtető a régi építményt nem bontotta el,

b) használaton kívüli építmény elbontása nem történt meg.
Az építtetőnek a bontási tevékenység befejezését a befejezéstől számított tizenöt napon belül közölnie kell a Hatósággal, engedély nélkül végzett bontás esetén a Hatóság bírságot szab ki. 
Engedélyhez nem kötött építési tevékenységek

Ezek a tevékenységek két csoportba sorolhatók. Az egyik csoport az építési vagy bontási engedély, továbbá bejelentés nélkül végezhető
 építési tevékenységek, a másik csoportba pedig az építési vagy bontási engedély nélkül, DE bejelentés alapján végezhető
 építési tevékenységek tartoznak.

Bejelentés nélkül végezhető:
· az antennák és antennatartó szerkezetek kivételével az építtető tulajdonában álló ingatlan határán belül végzett építési tevékenység;

· 15,0 m2-nél nem nagyobb alapterületű és 4,0 m-nél nem magasabb elektronikus hírközlési eszközök elhelyezésére szolgáló építmény földfelszínen vagy - az építmény tartószerkezete megerősítésének szükséglete nélkül - építményen való elhelyezése vagy bontása;

· az olyan, az alaplétesítmény építési engedélyében szereplő elektronikus hírközlési építmény építése, amely

- az antennák és antennatartó szerkezetek kivételével vasút, gyorsforgalmi út területén üzemi célokat szolgáló elektronikus hírközlési építmény elhelyezésére irányul, feltéve, hogy az építtető vagy a magyar állam tulajdonában álló ingatlan igénybevételére kerül sor;

- az elektronikus hírközlési építmény, kőolajvezeték, földgázvezeték, villamosmű, vízvezeték, szennyvízvezeték, távhővezeték, szállítószalag, függőpálya tartozékának minősül;

· az elektronikus hírközlési építmény föld alatti - mélyszinti - bányában üzemi célokat szolgál;

· hibaelhárítással és karbantartással összefüggő tevékenység;

· antennatartó szerkezet létesítése vagy bontása, ha annak bármely irányú mérete, a legnagyobb fizikai kiterjedése - a villámvédelmet szolgáló eszköz hosszát nem számítva - a 6,0 m-t nem haladja meg;

· az antennatartó szerkezet méretétől függetlenül a szerkezetre antenna felszerelése, ha az antenna bármely irányú mérete a 4,0 m-t nem haladja meg és a tartószerkezet megerősítését nem igényli;

· jogerős használatbavételi vagy fennmaradási engedéllyel rendelkező, vagy a nyilvántartásba vett elektronikus hírközlő hálózathoz csatlakozó, maximum 100 m hosszúságú hálózatrész létesítése;

· jókarbantartási kötelezettség körébe tartozó tevékenység végzése.

Bejelentést követően végezhető például: 
· az elektronikus hírközlési építmény korszerűsítése;

· a jogszerűen épült elektronikus hírközlési célra alkalmas alépítményi csőhálózatba, közmű alagútba, metró alagútba történő kábelbehúzás, védőcső behúzás, illetve jogszerűen épült elektronikus hírközlő, vagy villamos energia elosztó hálózat részét képező, vagy közvilágítási, vagy tömegközlekedési célú tartószerkezetekre, oszlopokra történő vezetékek, kábelek elhelyezése vagy bontása;

· az antennák és antennatartó szerkezetek kivételével az olyan, az alaplétesítmény építési engedélyében nem szereplő és attól eltérő időpontban megvalósuló elektronikus hírközlési építmény építése, amely

· vasút, gyorsforgalmi út területén üzemi célokat szolgál, feltéve, hogy az építtető vagy a Magyar Állam vagy az alaplétesítmény üzemeltetőjének tulajdonában álló ingatlanon kerül elhelyezésre, ideértve azt az esetet is, amikor a külön jogszabály alapján az építtető a Magyar Állam nevében és javára végzi az építési tevékenységet;

· kőolajvezeték, földgázvezeték, villamosmű, vízvezeték, szennyvízvezeték, távhővezeték, szállítószalag, függőpálya tartozékának minősül;

· nyomvonalas és nyomvonal jellegű elektronikus hírközlési építmény legfeljebb 1000 méter hosszúságú szakaszának más fizikai infrastruktúra, így különösen a földgáz, a villamos energia, távhő előállításával, termelésével, szállításával elosztásával, vagy átvitelével kapcsolatos szolgáltatások, a közvilágítás, a víziközmű-szolgáltatás, valamint a vasúti, közúti, hajózási, repülőtéri, más közlekedési szolgáltatások nyújtására szolgáló fizikai infrastruktúra építése vagy átépítése miatt szükséges áthelyezése.

Korszerűsítés
 alatt érteni kell:

· a jogszerűen létesült hírközlési építmény meglévő nyomvonalán korszerű technika alkalmazásával az elektronikus hírközlő hálózat egyes részeinek vagy teljes egészének, a régi építmény bontását is magába foglaló kicserélését, amelynek következtében nő a hírközlő hálózat üzembiztonsága, teljesítő képessége vagy használhatósága, illetve
· az antennák cseréjét, ha az érintett antennák valamelyikének bármely irányú mérete a 4,0 m-t meghaladja és az antennatartó szerkezet megerősítését nem igényli, továbbá a teljes szerkezet - az antennatartó szerkezet és az antenna - együttes magassága nem növekszik.
A második csoportban felsorolt építési tevékenységek esetén a Rendelet előírja a munkálatok megkezdése előtti bejelentési kötelezettséget (előzetes bejelentés) és ezt követően az építési vagy bontási tevékenység befejezését követő bejelentést (utólagos bejelentés) is.

Az építési vagy bontási tevékenységet a bejelentéstől (előzetes bejelentés) számított 12 hónapon belül kell befejezni, majd az építtető legkésőbb ezen időtartam leteltét követő 15 napon belül köteles a munkálatok befejezését a Hatóságnak bejelenteni (utólagos bejelentés).

A bejelentéseket külön-külön adatlapon a megfelelő dokumentumok csatolásával lehet megtenni, mely adatlapok - az engedély iránti kérelemhez hasonlóan- letölthetőek a hatóság honlapjáról. 

Mindkét csoportba tartozóan a teljes körű felsorolást és az alkalmazhatóság feltételeit a Rendelet, a bejelentésekhez csatolandó dokumentumok körét pedig a Rendelet 3. mellékletének III. pontja tartalmazza.
A bejelentéseket a Hatóság hiánytalan és tartalmilag is megfelelő dokumentáció benyújtása esetén, 8 napon belül nyilvántartásba veszi.
. Az ilyen tevékenységek esetén célszerű előzetesen kikérni az NMHH véleményét arról, hogy a tervezett építési tevékenység valóban elvégezhető-e előzetes engedély nélkül. 
A kivitelezési tevékenység megkezdésével összefüggő kötelezettségek (Az e-építési napló)

Az elektronikus hírközlési építmények tekintetében 2015. március 1-től minden építésügyi hatósági engedélyhez vagy az előző pontban tárgyalt bejelentéshez kötött építési tevékenység végzéséről elektronikus építési naplót (e-építési napló) kell vezetni. Az e-építési napló üzemeltetését, fenntartását és továbbfejlesztését Lechner Tudásközpont Területi, Építészeti és Informatikai Nonprofit Korlátolt Felelősségű Társaság (LTK) végzi.

Az LTK a Dokumentációs és Információs Központ Üzemeltetési és Adatkezelési Szabályzatában foglaltak szerint az építtető kezdeményezésére készenlétbe helyezi az e-építési naplót és az építtető számára biztosítja a hozzáférést.

Az e-építési naplóba bejegyzést tenni online és offline eléréssel egyaránt lehet, vezetésére pedig egyebekben az Épkiv.
 rendelkezései irányadók, használatáért pedig az építmény nettó beruházási értékének alapulvételével rendszerhasználati díjat
 kell fizetni az LTK részére. 
Ingatlanhasználat, közös építményhasználat
Az Ingatlanhasználatra és a közös építményhasználatra vonatkozó szabályokat az Eht. X. fejezete tartalmazza, mely 2015. július 16-tól jelentősen változott. E szerint elektronikus hírközlési építményt elsősorban állami tulajdonban álló közterületen (pl. autópálya, járda) vagy meglévő elektronikus hírközlési építmények közös eszközhasználatával (pl. másik szolgáltató alépítménye), vagy más fizikai infrastruktúra
 elemeinek vagy más hálózatüzemeltető
 fizikai infrastruktúrájának felhasználásával (pl. áramszolgáltató oszlopsora) kell elhelyezni.
A nemzetgazdasági szempontból kiemelt jelentőségű beruházások megvalósításához a magyar állam tulajdonában álló ingatlanok igénybevétele esetén a tulajdonosi joggyakorló hozzájárulása nem szükséges, de az igénybevételéről és annak módjáról a tulajdonosi joggyakorlót írásban értesíteni kell. Ez nem mentesíti az igénybevevőt az ingatlan-nyilvántartásba bejegyzett vagyonkezelő vagyonkezelői hozzájárulásának kérésére vonatkozó kötelezettsége alól.
Az Eht. ezen alcímében foglalt rendelkezések  szabályozzák a hálózatüzemeltető és az elektronikus hírközlési szolgáltató nagy sebességű elektronikus hírközlő hálózatok
 kiépítése érdekében történő együttműködését.

A szabályozás értelmében a hálózatüzemeltető és az elektronikus hírközlési szolgáltató együttműködnek a nagy sebességű elektronikus hírközlő hálózatok kiépítése érdekében a hálózatüzemeltető köteles tűrni a fizikai infrastruktúrájának a nagy sebességű elektronikus hírközlő hálózat kiépítéséhez szükséges elektronikus hírközlési építmény létesítéséhez történő felhasználását. (Az elektronikus hírközlési építmény kiépítésének és karbantartásának költségeit az elektronikus hírközlési szolgáltató viseli.)
A fizikai infrastruktúra felhasználásához való hozzájárulásról szóló megállapodás megkötését az elektronikus hírközlési szolgáltatónak írásban kell kezdeményeznie a hálózatüzemeltetőnél. A rendelkezés meghatározza az ajánlat kötelező tartalmi elemeit.
Az ajánlatra a hálózatüzemeltető 15 napon belül írásban válaszol az elektronikus hírközlési szolgáltatónak. A válasznak tartalmaznia kell többek között a fizikai infrastruktúra átalakítás nélküli alkalmasságára vagy átalakítással alkalmassá tételére vonatkozó nyilatkozatot, az átalakítás költségére vonatkozó becslést, valamint az átalakítás kivitelezésének várható időtartamát.
Ezt követően az elektronikus hírközlési szolgáltató szintén 15 napon belül írásban válaszol a hálózatüzemeltető által megadott műszaki-gazdasági feltételek elfogadásáról vagy elutasításáról.
Ha a hálózatüzemeltető az ajánlatot elutasítja, vagy a megállapodás 45 napon belül nem jön létre, a Hatóság kérelemre a használati jogot és szükség szerint a kapcsolódó szolgalmi jogot alapító határozatával korlátozhatja a hálózatüzemeltető fizikai infrastruktúra feletti használatának és a használat átengedésének jogát. Erre az eljárásra az Eht. V. fejezetének „Eljárás jogvitában” alcímének szabályait kell alkalmazni, vagyis ezekben az ügyekben a Hatóság tanácsban jár el, melynek elnöke és két tagja van. A tanács elnöke a Hatóság Elnöke, vagy Elnökhelyettese lehet, két tagját pedig a Hatóság Elnöke jelöli ki a Hatóság vezető beosztású alkalmazottai közül.
A fizikai infrastruktúrán történő nagy sebességű elektronikus hírközlő hálózat kiépítésének kivételével a helyi önkormányzat tulajdonában lévő közterületen elektronikus hírközlési építmény abban az esetben helyezhető el, ha e célra állami tulajdonban lévő közterület nem áll rendelkezésre, vagy ez utóbbin műszaki okból, illetőleg jogszabály tiltó rendelkezése miatt az elhelyezés nem lehetséges. A helyi önkormányzat a létesítmény önkormányzati tulajdonú közterületen való elhelyezéséhez szükséges tulajdonosi hozzájárulás és területhasználati engedély megadását csak abban az esetben tagadhatja meg, ha a tulajdonosi hozzájárulás vagy, ha a területhasználati engedély megadása jogszabályban foglalt tilalomba ütközne.
Ha a nyilvánosan elérhető elektronikus hírközlési szolgáltatás biztosítása érdekében az elektronikus hírközlési építmény elhelyezésére állami tulajdonban álló közterületen, meglévő elektronikus hírközlési építmények közös eszközhasználatával vagy a fizikai infrastruktúra felhasználásával nincs lehetőség, az elektronikus hírközlési szolgáltató a hálózatüzemeltetőnél, a helyi önkormányzat vagy a magántulajdonban álló ingatlan tulajdonosánál kezdeményezi az elektronikus hírközlési építmény létesítésére irányuló megállapodás megkötését. Amennyiben ezen megállapodás 45 nap alatt nem jön létre, az építmény elsősorban a hálózatüzemeltető fizikai infrastruktúráján, illetve másodsorban helyi önkormányzat tulajdonában vagy magántulajdonban álló ingatlanon (érintett ingatlan) is elhelyezhető.

A Hatóság a szolgáltató kérelmére szolgalmi vagy más használati jogot alapító határozatával az érintett ingatlan tulajdonosát korlátozhatja az ingatlan használatában.
Az ilyen irányú kérelem előterjesztésével egyidejűleg a szolgáltatónak bizonyítania szükséges, hogy az érintett ingatlan tulajdonosával való megállapodás érdekében minden tőle elvárhatót megtett, és a hírközlési építmény elhelyezésére állami tulajdonban álló közterületen vagy meglévő elektronikus hírközlési építmények közös eszközhasználatával vagy más fizikai infrastruktúra elemeinek vagy magántulajdon esetén más hálózatüzemeltető fizikai infrastruktúrájának felhasználásával, környezetvédelmi, közegészségügyi, közbiztonsági, építésügyi okok, illetve az elektronikus hírközlő hálózat sajátosságai miatt nincs lehetőség.
A korlátozásra vonatkozó kérelem és az annak tárgyát érintő elektronikus hírközlési építmény létesítésére vonatkozó engedély iránti kérelem egyidejűleg is előterjeszthető a Hatóságnál. Ebben az esetben a Hatóság az elektronikus hírközlési építmény létesítésére vonatkozó engedélyezési eljárását a kérelem tárgyában folytatott eljárás jogerős befejezéséig felfüggeszti.
Az elektronikus hírközlési építmények engedélyezési eljárásaiban közreműködő szakhatóságok és a közreműködésükért fizetendő illetékek és díjak felsorolása:
	Szakhatóság
	Elsőfokú eljárás
	Másodfokú eljárás
	Lerovás módja

	Megyei rendőr- főkapitányság, a fővárosban a budapesti rendőr-főkapitányság
	3000 Ft
	5000 Ft
	illetékbélyeg

	Környezetvédelmi és természetvédelmi hatáskörben eljáró megyei kormányhivatal
	7000 Ft
	3500 Ft
	78/2015. (III. 31.) Korm.rendelet szerinti számlaszámra

	Területi vízvédelmi hatóság illetve a területi vízügyi hatóság
	7000 Ft
	3500 Ft
	13/2015. (III. 31.) BM rendelet szerinti számlaszámra

	Települési (fővárosi kerületi) önkormányzat jegyzője, fővárosi főjegyző
	3000 Ft
	5000 Ft
	illetékbélyeg

	Talajvédelmi hatáskörben eljáró megyei kormányhivatal
	50000 Ft
	25000 Ft
	63/2012. (VII. 2.) VM rendelet szerinti számlaszámra

	Erdészeti hatáskörben eljáró megyei kormányhivatal
	7500 Ft
	20000 Ft
	63/2012. (VII. 2.) VM rendelet szerinti számlaszámra

	Honvédelmi Minisztérium Hatósági Hivatal vezetője
	3000 Ft
	5000 Ft
	illetékbélyeg

	Nemzeti Közlekedési Hatóság Útügyi, Vasúti és Hajózási Hivatala 
	3000 Ft
	5000 Ft
	illetékbélyeg

	Közlekedési hatáskörében eljáró fővárosi és megyei kormányhivatal
	3000 Ft
	5000 Ft
	illetékbélyeg

	Fővárosi és megyei kormányhivatal kulturális örökségvédelmi hatáskörben eljáró járási (fővárosi kerületi) hivatala
	3000 Ft
	5000 Ft
	illetékbélyeg

	Bányászati hatáskörben eljáró megyei kormányhivatal
	3000 Ft
	5000 Ft
	illetékbélyeg

	Nemzeti Közlekedési Hatóság Légügyi Hivatal
	26000 Ft
	13000 Ft
	3/2002. (VI. 20.) GKM rendelet szerinti számlaszámra


Engedélyezés folyamata

